**Prof. dr. Matjaž Konvalinka**

Prof. dr. Matjaž Konvalinka, univ. dipl. mat., je diplomiral leta 2001 in magistriral leta 2004 na Fakulteti za matematiko in fiziko Univerze v Ljubljani ter doktoriral leta 2008 na Massachusetts Institute of Technology. Po podoktorskem izobraževanju na univerzi Vanderbilt se je vrnil na Univerzo v Ljubljani, kjer je leta 2010 dobil naziv docenta za področje matematike, leta 2015 pa naziv izrednega profesorja. Zaposlen je na Fakulteti za matematiko in fiziko Univerze v Ljubljani, kjer je trenutno skrbnik za magistrski študijski program Matematika. Poučuje predvsem predmete s področja diskretne matematike in optimizacije. Raziskovalno se ukvarja s kombinatoriko. Leta 2019 je prejel Robbinsovo nagrado Ameriškega matematičnega združenja, leta 2012 pa Svečano listino mladim visokošolskim učiteljem in sodelavcem za izjemne pedagoške in raziskovalne dosežke. Je glavni urednik revije Annals of Combinatorics in član uredniškega odbora še treh revij.